Superrugby: Bulls moet leer om vir 80 minute te speelHoe sê hulle nou weer? Jy moet eers kan kruip voordat jy loop. Dit het verlede week teen die Reds gebeur toe die Bulls ŉ rustyd-voorsprong laat glip het en geklop is. Vrydag in Hamilton het dit weer gebeur toe die Chiefs die Bulls met 41-28 in hul Superrugby-wedstryd verslaan het. Maar dis hoe die Bulls gaan leer, hoe hulle meer ervaring gaan opdoen en hoe hulle gaan leer om ook in die tweede helfte voet neer te sit en punte aan te teken; dis ook hoe hulle gaan leer om die regte besluite te neem, veral wanneer hulle onder druk geplaas word. Moenie ongeduldig raak nie, die oorwinnings sal die een of ander tyd begin voortvloei. Die grondslag is gelê, dit gaan oor die groter prentjie. ♦ Die Bulls was rustyd met 28-14 voor, het uitstekend gespeel en die Nieu-Seelandse kommentators na hul asem laat snak. Die voorspelers het die Chiefs gewurg en mak gespeel. Die eerste agt strafskoppe het almal na die Bulls se kant toe gegaan, want die Chiefs het geen antwoorde gehad nie en het eerder oortree. Die Bulls het stewig geskrum, gedryf en gemaal en by die afbreekpunte amok gesaai. Op losskakel het Handré Pollard gedirigeer, die plaasvervanger-skrumskakel Embrose Papier was baie gewillig en Jesse Kriel en Divan Rossouw het van hul beste vertonings in die Mamelodi Sundowns-trui (askies tog, Bullstrui) gelewer. Maar ná rustyd het die Bulls se stoom weer opgeraak. Hulle kon nie die pas volhou nie, hul dissipline het begin lol , en hul besluitneming was nie na wense nie. En toe betaal hulle weer die dure prys. Puntemakers – Chiefs (14) 41: Drieë: Johnny Fa’auli, Brodie Retallick (2), Mitchell Brown, Solom Alaimano, Anton Lienert-Brown. Doelskoppe: Damian McKenzie (4). Strafdoel: McKenzie. Bulls (28) 28: Drieë: Warrick Gelant, Divan Rosouw (2), Handré Pollard. Doelskoppe: Pollard (4).